Orthanes
De Orthanes, o Orthannes () isch e phallische Gott, wo i de Antiiki ud de Insle Imbros und uf de Habinsle Attika vereert woren isch. Nochem Photios isch er e Soo vom Hermes und vonnere Nymphe.

de Orthanes z Athen 
Uf de Halbinsle Attika und z Athen het de Orthannes kai Bidüttig ghaa. Woll aber isch er i de attische Komöödie vorchoo. So hett de Euboulos e Komöödie mitem Titel Orthanes gschrebe. Us de Bruchstüggli, wo fo dere erhalte sind, chamer aber nünt öber de Gott schlüüsse. De Komöödieschriiber Platon hett i sinnere Komöödie Phaon gschrebe, innere aidüttig obszööne Wiis, as em Orthannes drai Metze Böle gopfered werid;  De Geograaf Strabon het no gmaint, as di attische Götter Orthanes, Tychon und Konisalos em Priapos gliiche tüend.

de Orthannes uf Imbros 
Uf de nordägäische Insle Imbros, wo abem 5. Joorhundert v.Chr. en atheenischi Kleruchii gsii isch, hett de Orthannes nebet de Groosse Götter und em Hermes zo de wichtigste Gotthaite ghört. En Inschrift usem 2 Joorhundet v.Chr. isch zo Eere vom Kalliades gstiftet wore, emene Priester vom Orthannes. I dere Inschrift wered o Opfer und e Prozession för de Orthannes gnennt. De Gott werd recht hüüffig uf imbrische Münze abbildet.  D Vordersitte zaigt de Chopf fonnere Göttin, weleweeg e Chorngöttin. Uf de Hendersitte isch e phallische Gott miteme Bart abbildet, wo geg rechts lueget. I de rechte Hand, wo geg före uusgstreckt isch, hebt er en Opferschale, drunder stoot e Roicherständer. Sini linggi Hand luegt geg hindere und hebt en Ast geg abe. Die Münze sind vom 4. bis zum 2. Joorhundert v. Chr. useggee woore. Öber de rechte Hand, chan e Kerykeion, e Gerstenääri oder Lampe abbildet sii. Früenner isch de phallischi Gott as Hermes Imbramos düttet wore, wo aber e karische Gott isch. und no früenner as phallische Hephaistos.

Früenner isch o aagnoo wore, as de Orthanes fo atheenische Kleruche uf d Insle Imbros broocht wore sai.  Aber hüüt werd gsait, as e Gott, wo z Atheen ase wenig wichtig gsii sai, innere Kleruchii chuum zomene ase wichtige Gott wore sai. Vilmee isches ase, as de Orthanes vo Imbros as e frömde Gott uf Athen choo isch, woner kai wichtigi Stell hett chöne iinee.

Weblinks 
 Imbrischi Münze mitem Orthanes, Corpus Nummorum

Literatur 
 Bärbel Ruhl: Imbros. Archäologie einer nordostägäischen Insel (= Marburger Beiträge zur Archäologie. Bd. 5). Marburg 2019, ISBN 978-3-8185-0536-3, bsudrigs d Sitte 23–26 (Münze), 121 (Gotthait), 194 (Inschrift).

Anzelnoowiis 

Griechischi Gotthait
Männlichi Gotthait
Phallischi Gotthait
Imbros